দলে একঝাঁক ক্রিকেটার! নতুন মরসুমে নতুন উদ্যমে নামছে টাউন ক্লাব

ওয়েব ডেস্ক: ঐতিহ্যের ধারক টাউন ক্লাবের ক্রিকেট দলকে এবার নতুন করে সাজানো হচ্ছে। সাম্প্রতিক অতীতে একের পর এক অভিযোগ, কাদা ছোড়াছুড়ি এবং অর্থ আত্মসাতের ঘটনার জেরে ক্লাবের সম্মান প্রশ্নের মুখে পড়েছিল। প্রাক্তন সচিব দেবব্রত দাসের বিরুদ্ধে কোটি কোটি টাকার আত্মসাতের অভিযোগ উঠেছে। বর্তমানে তিনি সিএবির সচিব পদ থেকে নির্বাসিত।

এই পরিস্থিতিতে ক্লাবের মর্যাদা ফিরিয়ে আনতে নতুন নেতৃত্বের দিকে এগিয়েছেন সুরজিৎ লাহিড়ী। তিনি এখন টাউন ক্লাবের ক্রিকেটের দায়িত্বে রয়েছেন এবং তাঁর পাশে আছেন ক্লাব সভাপতি বিশাক কুমার ঘোষ। শুক্রবার ক্রিকেট মরশুমের জন্য টাউন ক্লাবের খেলোয়াড়দের সইপর্ব সম্পন্ন হয়েছে। কোচ এরশাদ আহমেদ এবং টেকনিকাল ডিরেক্টর অভিক মিত্রের নেতৃত্বে গড়ে তোলা হয়েছে একটি ভারসাম্যপূর্ণ দল। এখানে যুক্ত হয়েছে নতুন প্রতিভা এবং অভিজ্ঞ খেলোয়াড়।

আরও পড়ুন: শ্রেয়স আইয়ারকে অধিনায়ক ঘোষণা বিসিসিআইয়ের!

বাংলা দলের নামী ক্রিকেটার রাহুল প্রসাদ, অংকুর পাল, অব্লিন ঘোষ এবং শুভম সরকারের মতো তারকারা এবার টাউন ক্লাবের জার্সি পরে মাঠে নামবেন। এই বিষয়ে সুরজিৎ লাহিড়ী জানিয়েছেন যে, তাঁদের লক্ষ্য শুধু ক্লাবের ঐতিহ্য রক্ষা নয়, বাংলার তরুণ প্রতিভাদের জাতীয় স্তরে পৌঁছে দেওয়া। টাউন ক্লাব থেকেই যেন আগামী দিনের তারকা তৈরি হয়, সেটাই স্বপ্ন বলে জানান তিনি।

এদিকে ক্লাব কর্তৃপক্ষ জানিয়েছে, নতুন নেতৃত্বের হাতে শৃঙ্খলা ফিরিয়ে এনে পরিষ্কার ও স্বচ্ছ পরিবেশ তৈরি করা হবে। অনুশীলনের পাশাপাশি খেলোয়াড়দের মানসিক এবং শারীরিক উন্নতির দিকে বিশেষ নজর দেওয়া হবে। ক্লাবের সদস্য এবং সমর্থকদের মধ্যে নতুন উদ্যমে আশার আলো জেগেছে। ক্রিকেটপ্রেমীরা প্রত্যাশা করছেন, এই পরিবর্তনের মধ্য দিয়েই আবার টাউন ক্লাব তার ঐতিহাসিক মর্যাদায় ফিরবে।

দেখুন আরও খবর:

The post দলে একঝাঁক ক্রিকেটার! নতুন মরসুমে নতুন উদ্যমে নামছে টাউন ক্লাব first appeared on KolkataTV.